khistorydata/jeongjo-sjw-relations huggingface dataset:
정조 16년
兵曹判書李秉模疏曰伏以是月何月也門開日瞻禮展月省周施出戶玉色凄愴臣忝叨侍衛之列仰而瞻望俯而掩抑蓋自星漢事以來擧國臣民無非腐心痛骨之日而適當是時腔血愈沸輒以平日蘊結於中者爲殿下掩泣而陳之惟殿下恕其妄而察其衷焉國之所以爲國亦惟曰明義理而已三代以後師道在下凡於大義理處必賴明義達理之君子揭訓垂誡以之維持人紀奠安國勢而獨幸我殿下以緝熙之工兼君師之責傳惟精惟一之法而允執厥中究至微至密之旨而洞見大原動作自爲律度造次不踰規矩沛然若江河之決而莫之能禦況於莫重莫大莫嚴莫敬之義理何嘗暫忘於跬步之間或忽於寤寐之頃乎含哀忍痛三十年如一日權衡于錙銖之末剖析乎絲毫之端建天地而不悖質鬼神而無愧由文武以上雖不敢議到由周孔以下恐無與比論也然而凶如星漢逆如星漢者乃敢無難闖發復售舊習此其故何哉善乎嶺儒之疏曰殿下之心雖曰某年之逆而死者不知其死之由於某年之罪況在廷之臣何以知之臣則以爲彼或不能深知殿下之心而其言則誠不易之論也世道日降人心日溺惟爵祿是趨惟利害是擇泯泯棼棼如狂如癡初不知義理二字之爲何件物事差過十數年後如臣年輩亦皆零落則千載之下誰復知殿下不忍言不敢道之精義奧旨也臣晩生也豈敢詳知當時之事而亦有一二及聞於父兄長老者惟我景慕宮以天縱之姿懋日新之學令聞夙著於孝敬德容靡懈於莊嚴八域含生咸切延頸之忱而不幸群凶醞釀之機始於戊辰己巳之間成於戊寅己卯之後嗚呼尙忍言哉蓋於代理之初事有至難言者而噫彼尙魯欲爲渠輩掩迹之地一邊譸張之是急一邊構誣之是肆凶圖逆節日甚一日以至戊寅己卯之際敢以循例之書批把作奇貨以爲激成之階外此一政一令無不傍伺動靜暗逞機關而復講之請遂爲一大樞紐於是乎文女圖之於內啓禧煽之於外幻出朴致遠尹在謙等凶書凶計而李顯重筵席提奏之擧如貫一串嗚呼尙忍言哉尙魯之凶英考之敎炳如日星啓禧之爲江充昔日胄筵之敎已燭腸肚惟此兩賊之爲天地之所不容鬼神之所必誅手磔口臠之猶不足洩憤之狀草木昆蟲庶亦知之固無待於廷臣之劈破而麟漢善復等諸賊雖莫逭於天誅若其逆名則在彼而不在彼也殿下無異乎嶺儒之言也大抵不忍言不敢道卽是義理中義理而不忍不言不敢不道亦一亘宇撐宙之義理也安於心之爲義理順於情之爲義理以我先大王止慈盡倫之德倘於雲鄕陟降之中俯鑑讎賊醜類之猶未施律則寧不慼然而傷赫然而怒乎然則今日之懲討非殿下之誅之也卽先大王之也天地鬼神之誅之也此豈非安於心順於情之一大義理乎當日干犯之類臣不能一一歷擧而向所云致遠在謙顯重等諸賊卽其尤彰明較著塗人耳目者也星漢之傳法在此護神在此此而不施應行之典則雖誅星漢十輩尙何以明大義懼亂賊永有辭於千秋萬世哉臣尙記丁丑因山之時鶴駕送至華峴而歸也玉涕汍瀾衣袖盡濕臣於路左不覺呑聲都人士女莫不攢手曰睿孝出天我東無疆之福也丁丑之於戊寅日月幾何而文女罔測之謀魯禧至憯之言胡至此極也嗚呼兩聖母調護之德昊罔極而諸賊之逆不啻百倍於江充也且記戊寅冬間故奉朝賀南有容與一二卿宰握手痛哭於私室扼腕裂眦於構煽之諸賊臣時癡騃不省其何所指而每一追思想像呼吸之危機未嘗不中夜飮泣也有國之政莫大於彰癉雖尋常善惡猶不可或漏況於忠逆之關乎二三效忠之臣旣被先朝之褒嘉矣又蒙殿下之旌贈矣獨彼漏網之徒尙逭追擧之典義理安得不晦國論安得不激也伏願殿下軫義理之闡明念亂逆之源委先將致遠在謙顯重等諸賊亟施應行之典仍鞫星漢洞劈窩窟明正典刑使愚夫愚婦曉然知有此個義理闡發我先大王之心又使遐邇明知向來師翰之逆卽渠自干而非所關於自來大義理也臣無任憤痛哽塞之至答曰省具悉卿從拜宮之班陳此章牘看來無以爲請然豈忍以文字敷示本意乎嶺儒召見時筵話已令政院勿祕之卿須取而見之大抵禧魯之外如麟漢善復之誅之不以本罪布告者自謂有精微之奧義在焉耳矣疏中外此云云亦有詳載於近日筵話凡可以誅討而事屬於莫重莫嚴者豈待群下之言說耶此意亦不可不深念而默會者也
정조 16년
壬子五月初二日卯時上御誠正閣右承旨右副承旨入侍左承旨追後入侍時右承旨林濟遠右副承旨尹弼秉左承旨李晩秀假注書尹益烈記注官金良倜記事官李重蓮以次進伏訖上曰嶺儒疏詳細見之果善作矣濟遠曰嶺土人士勝於他道本之忠義濟以詩禮故其告君之辭皆出誠心少無挾雜之語矣上曰然矣上曰旣有所重則不捧之承旨非矣胡不卽爲現告乎濟遠曰互相推諉終不自首故下敎之下遲滯極爲惶悚小臣欲爲替當矣上曰右承旨則其時不在院中太不當矣上命晩秀書榻敎曰不爲仕進承旨許遞前望單子入之待下批牌招察任晩秀曰直閣南公轍副司果李明淵今朔朔書不書禁推啓辭批旨有嚴飭書進之命李明淵旣已書來而南公轍則以日前臺疏中問郞論罪事謂有情勢終不書進特敎申飭之下無端引義極涉未安推考警責何如上曰臺批亦言生疎所致決非有心看過之事然生疎之罪亦且非細不必一味因循以致諸郞之互相撕捱當該問郞捧現告罷職伊時轉奏似從文書床而徹聞則臺疏中傳命卽云云未詳事實而然也申飭卽爲書進可也出擧條上又命書傳敎曰禮房承旨馳詣受香所奉審摘奸以來上曰右承旨持此殺獄文案出去善爲回啓以入可也命退承史以次退出
정조 16년
壬子五月初二日辰時上御重熙堂右承旨與京畿監司入侍時右承旨李晩秀記事官李海淸洪樂游林景鎭京畿監司徐鼎修以次進伏訖上敎鼎修曰許久惜乾之餘今日頗有雨意若得霈然則誠可多幸矣鼎修曰今日雨意甚多望望之餘誠多幸矣鼎修曰國舅祭需價米例自京廳直爲上下於各其本家而光城府院君新豐府院君家祭需則自畿邑輸送未知創於何年而不無眩於擧行之端此後兩國舅家應給祭需價米一依他例自京廳上下似好故敢此仰達矣上曰依爲之出擧條命退諸臣以次退出
정조 16년
行都承旨洪明浩病行左承旨徐龍輔坐直右承旨李晩秀坐左副承旨林濟遠坐右副承旨尹弼秉坐同副承旨鄭益祚坐直注書李海淸仕直一員未差假注書鄭尙愚仕事變假注書任㸁仕
정조 16년
藥房提調鄭昌順行左承旨徐龍輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
尹弼秉啓曰漢城左尹李漢豐以長陵獻官今方受香出去右邊捕盜大將趙心泰以顯隆園獻官亦爲受香出去矣李漢豐所授禁衛大將命召及趙心泰所授命召及大將牌傳令牌來請還納何以爲之敢稟傳曰仍佩往來
정조 16년
尹弼秉啓曰禁衛大將李漢豐所授命召及右邊捕盜大將趙心泰所授命召及大將牌傳令牌仍佩往來事命下矣禁將則將兵之任不可一刻無摠察之人捕將則在前如此之時有他邊大將兼察之例今番則何以爲之敢稟傳曰禁將則御將兼察捕將則他邊大將兼察竝牌招聽傳敎
정조 16년
傳于鄭益祚曰下直守令留待
정조 16년
傳于李晩秀曰右承旨同副承旨入侍
정조 16년
傳于鄭益祚曰下直守令入侍
정조 16년
尹益烈差祭代以林漢浩爲假注書
정조 16년
林漢浩差祭代以鄭尙愚爲假注書
정조 16년
徐龍輔啓曰假注書鄭尙愚時無職名令該曹依例付軍職冠帶常仕何如傳曰允
정조 16년
傳于尹弼秉曰田家惜乾望望之餘朝來祁祁仍又沛然大澍言念三農千幸萬幸錦營已始祈雨處所得亦如京中而兩南及諸道營下所得外列邑雨澤使各詳細啓聞令廟堂分付
정조 16년
有政吏批判書金履素在外參判金憙進參議未差同副承旨鄭益祚進啓曰判書金履素在外參議未差小臣獨政未安何以爲之敢稟傳曰仍爲之以宋民載爲修撰徐有防爲司譯提調李亨元爲忠淸監養賢庫主簿單權中憲
정조 16년
兵批判書李秉模病參判李鎭復病參議李喆模進參知申獻朝病行左承旨徐龍輔進副司直李百亨副司正鄭尙愚已上竝單付
정조 16년
以江原監司尹師國狀啓淮陽等十一邑還穀中春秋牟耳牟特許換作待秋準捧之意令廟堂稟處事傳于鄭益祚曰依狀請施行事回諭
정조 16년
李晩秀以內醫院提調意啓曰副提調洪明浩謂有身病今日問安不爲仕進卽爲牌招何如傳曰允
정조 16년
李晩秀以司饔院監膳提調意啓曰鷹師貢人等呼訴內京貿山雉今已垂乏將無以推移封進云依前傳敎定式今日爲始各殿宮日下生雉以活鷄全數代封之意敢啓傳曰知道夏節已屆草密已久而年前飭敎又何如則今日始以全數代封草記者稽滯甚矣令政院其委折問啓
정조 16년
鄭益祚啓曰夏節已屆草密已久而年前飭敎又何如則今日始以全數代捧草記者稽滯甚矣令政院其委折問啓事命下矣問于司饔院監膳提調安春君處則以爲鷹師所供生雉每年自五月爲始代封事曾有定式矣問于貢人則所告內以爲所貿山雉尙有餘儲待其乏絶欲爲代封云故許令以所存封進矣今日貢人等始以乏絶來請代封故依所願今始草記其委折果如斯而今於問啓之下不勝惶悚云矣敢啓傳曰旣有五月爲始代封之定式則今年有閏當自去月草記代封而不此之爲今始草記此亦欺民之一端當該監膳提調及公事提調遞差此後一遵定式擧行事令都提調申飭一體分付畿營而定式之下無一言微稟捧之水剌間飯監令該院科治可也
정조 16년
鄭益祚以戶曹言啓曰閏四月二十六日下敎內慶尙道左漕倉漕船十七隻中七隻安泊七隻或敗或掛三隻尙未尋得云七隻船致敗處所及三隻船漂到於何處而人命致傷者爲幾許事有關問草記之命故七隻船則安泊於何邑何地方七隻船則致敗於何邑何地方人物渰死爲幾名而拯得與否及三隻則今方漂到於何處其間船隻推尋與否穀物則乃是何邑何樣穀數爻則爲幾許何衙門納事不待具格狀秩秩區別一一條列先爲回移以爲草記之意發關査問於前忠淸監司朴天衡處矣卽接回移則以爲慶尙道左漕倉漕船十七隻中安泊七隻內六隻安泊於馬梁津前洋今二十六日離發護送於元山地一隻安泊於舒川牙項里前洋亦於二十六日離發護送於庇仁境七隻外又宙字船一隻爲風浪所驅漂掛於舒川浦後洋依岸處所載穀物一千五十四石零無一沈濕而船隻前後帆竹漂盪時斫去飛羽板及鴟木俱爲見失故方令地方官卽速改葺還爲裝載待風發送之地其餘致敗船九隻內昌原天字船一隻鎭海月字船一隻宜寧列字船一隻致敗於庇仁都屯里後洋昌原第二餘漕船一隻致敗於同縣扶士門里後洋巨濟盈字船一隻熊川日字船一隻致敗於馬梁津烏力島後洋昌原第一餘漕船一隻致敗於舒川白沙場前洋固城辰字船一隻咸安洪字船一隻致敗於舒川開也召島後洋各船所載穀數拯得數爻則天字月字列字合三隻船所載元穀都數三千一百六十九石零內已拯米爲一千七十三石太爲六十九石空石爲一千三百十一立昌原第二餘漕船一隻所載穀數一千五十四石零內已拯米爲二百六十六石太爲十一石空石爲一百二十九立盈字日字兩隻船所載元穀都數二千一百十一石零內已拯米爲八十四石太爲六十六石空石爲一千十立昌原第一餘漕船所載穀數一千五十四石內已拯米爲九百五石太爲八十二石舒川開也召島後洋致敗辰字洪字兩隻船則此島後洋以本來有名絶險之地水路四十里少有風浪輒不得行船故該郡守乘船馳往爲風所驅屢進屢退幾死僅生今二十六日始爲入去詳審摘奸則咸安洪字船掛置於本島後面石角上而穀物幸免淪沒依然見在於船上故所載元上納雜費竝米太合爲一千五十三石仍爲卸下而沈濕之穀未卽卸下屢日積置船中多致腐傷方令曬乾辰字船則一體漂到於本島後面片片破碎穀物無一見存空石漂出者爲二百六十立而破裂之藁草散浮洋中波漂之米太亂鋪沙邊萬無一粒穀收拾之路人物生死名數則馬梁島力島致敗巨濟盈字船格軍一名舒川開也召島致敗固城辰字船格軍一名落水渰死云故連飭沿邊邑鎭使之廣加搜覓而姑未拯得其餘諸船監色沙格或乘木板或付草芚僅得生活至於何邑何樣穀何衙門納數爻修成冊上送云矣今此嶺南漕船九隻之一時致敗不但萬萬驚駭事未前有宜施別般重勘俾懲日後而臭載各船沙格等及裝載時本道監司都差使員領運差使員致敗處地方守令邊將及該道監司自廟堂前已分等論罪草記蒙允近年以來三漕倉都差使員因特敎亦已罷職論罪一款更不擧論而大抵船隻完固然後駕海之際可得利涉各船句管各邑守宰裝載之前若能種種躬審嚴飭船漢隨毁修改等節着意檢察殫心葺繕則豈有此九隻船一時致敗之理乎名以句管視若例套竝以不實船隻苟充額數任其裝發之罪不可不嚴勘九隻破船所管守令中昌原府使則以該倉都差使員前此勘罪其餘各船句管巨濟府使咸安郡守固城縣令鎭海縣監宜寧縣監能川縣監令該道指名現告竝施先罷後拿之典至於穀物則待畢拯後具格狀聞上來更爲稟處何如傳曰各其地方船隻不勤修補果是該倅之罪與否更爲詳問本道仍令道伯具意見指名當該守令狀聞後稟處可也
정조 16년
尹弼秉以備邊司言啓曰卽見全羅右水使李恒林狀啓則以爲康津縣及薪智島禁山近處頑民之偸斫生松其數夥然雖非大松所當斷以松法而不敢擅便條列馳啓康津縣監洪秉臣常時不能禁斷之失請令廟堂稟處薪智島萬戶李盛春爲先罷黜爲辭矣松禁本自至嚴年前新節目尤爲申明爲守令邊將者所當殫心檢飭而一味弛縱致令頑民恣意犯禁至登於帥臣之啓若不以其法治之何以嚴國禁而懲亂民乎平日不能檢束其罪不可容貸康津縣監洪秉臣施以罷職之典犯斫各人等竝以材木偸斫律依節目照律之意分付其中認以自己丘木不省封山禁標捧價店漢者其罪容有一分可恕從輕重治罪以放之意亦爲分付萬戶則帥臣旣已啓罷且其火燒非禁山卽海邊長堤別無加罪之端都次知監色等治罪懲後恐合事宜以此分付何如傳曰允與定山縣監未差之代口傳差出待下批明日辭朝
정조 16년
吏曹口傳政事鄭亮采爲定山縣監成彦檝爲康津縣監
정조 16년
尹弼秉以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 16년
壬子五月初三日卯時上御熙政堂右承旨同副承旨與下直守令入侍時右承旨李晩秀同副承旨鄭益祚假注書尹益烈記注官李宗烈金良倜密陽府使李源舒川郡守李迪瑞山郡守鄭時采南海縣令李元祥庇仁縣監任長源積城縣監李世胤以次進伏訖上命晩秀書藥房批答命宗烈傳諭源進前奏職姓名命退伏迪進前奏職姓名上曰奏履歷可也迪曰初仕宣傳官歷南虞候忠州營將而今以舒川郡守待罪矣命退伏元祥進前奏職姓名上曰奏履歷可也元祥曰歷備邊郞宣傳官武兼而今待罪南海縣令矣上曰誰族也元祥曰三寸今爲忠州營將矣上曰誰也元祥曰李觀徵矣命退伏時采進前奏職姓名命退伏長源進前奏職姓名命退伏世胤進前奏職姓名命退伏命益祚宣諭訖命守令先退命晩秀書傳敎曰資淺則剸理易致生疎又未經守令難付難治之處況所幹永興本宮祭器莫重之役所重何如爲僚官豈不知之而徑先檢擬極爲駭然點下之後更思甚覺未安吏曹參判金憙從重推考錦伯望筒勿施數遞之弊亦宜深念政官牌招開政以可合久任者各別擇差命退承史以次退出
정조 16년
行都承旨洪明浩病行左承旨徐龍輔差祭右承旨李晩秀差祭左副承旨林濟遠差祭右副承旨尹弼秉坐直同副承旨鄭益祚坐直注書李海淸仕直一員未差假注書鄭尙愚仕事變假注書金熙華仕
정조 16년
尹弼秉啓曰訓鍊大將徐有大以禧陵獻官今方受香出去矣所授命召來請還納何以爲之敢稟傳曰仍佩往來還間都提調摠察從事官發牌聽傳敎
정조 16년
傳于鄭益祚曰傳香承旨馳詣宗廟永禧殿毓祥宮景慕宮奉審摘奸以來
정조 16년
傳于鄭益祚曰受香承旨入侍
정조 16년
傳于鄭益祚曰在院承旨
정조 16년
鄭益祚啓曰副修撰鄭東觀牌不進罷職傳旨今方捧入而副應敎李殷模前校理李魯述修撰李義駿俱在外校理林道浩尹光普疏批未下副校理金翰東修撰宋翼孝牌不進傳旨未下玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰允
정조 16년
尹弼秉啓曰事變假注書任㸁身病卒重勢難察任今姑改差何如傳曰允
정조 16년
鄭益祚啓曰玉堂上下番俱空未差之代政官牌招開政差出事啓辭允下而吏曹判書金履素在外參判金憙差祭參議未差無以擧行何以爲之敢稟傳曰差祭參判許遞前望單子入之待下批牌招開政
정조 16년
有政吏批判書金履素在外參判李在學進參議未差同副承旨鄭益祚進啓曰判書金履素在外參議未差小臣獨政未安何以爲之敢稟傳曰仍爲之以申馥爲副校理朴奎淳爲副修撰金憙爲刑曹參判洪聖淵爲右尹徐有防爲同春秋西淸君煋鄭景淳爲司饔院提調李肇源爲南學敎授知春秋徐有防
정조 16년
兵批判書李秉模病參判李鎭復進參議李喆模病參知未差右副承旨尹弼秉進副司直李濟萬
정조 16년
以全羅監司鄭民始狀啓康津縣民家失火事傳于尹弼秉曰別加顧恤如有身役停退殘獨戶如有還上勿徵事回諭
정조 16년
以開城留守李時秀狀啓本府民家失火事傳于尹弼秉曰別加顧恤如有身役停退殘獨戶如有還上勿徵事回諭
정조 16년
壬子五月初四日卯時上御誠正閣受香承旨在院承旨入侍時行左承旨徐龍輔右承旨李晩秀左副承旨林濟遠右副承旨尹弼秉同副承旨鄭益祚記事官李海淸記注官李宗烈金良倜以次進伏訖上敎龍輔等曰承旨閣臣旣以獻官分詣須申飭典祀官祭物各別精備諸執事亦令齋沐必爲虔誠將事又以此意各言于局內諸陵獻官俾各申飭於典祀官祭物務盡精潔將事後承旨閣臣則入來復命而各以祭物少許封裹以來左承旨以弘陵獻官進去與他人有異仍詣陵上奉審後復命可也上命受香承旨先退龍輔等以次退出上曰下直守令入侍出榻敎宗烈承命出與昌原府使林泰遠康津縣監成彦檝定山縣監鄭亮采偕入進伏上曰守令進前可也泰遠進奏職姓名上曰曾聞爾之爲僉使時治績多有可嘉之事前頭奬用豈止於此昌原弊邑也須益勉矯救之方盡心對揚可也彦檝進奏職姓名上曰康津難治也須殫竭做治毋負差遣之意可也亮采進奏職姓名上曰爾爲故忠臣奉祀孫乎亮采曰然矣上曰此後則可以官享向以致祭事已有筵敎下去後卽爲擇日報禮曹以爲卽爲設行之地可也命宣諭訖命守令先退命弼秉讀公事書判付訖命退承史以次退出
정조 16년
行都承旨李祖源坐直行左承旨徐龍輔坐右承旨林濟遠坐左副承旨洪義榮坐右副承旨徐榮輔牌不進同副承旨尹弼秉坐直注書李海淸仕直一員未差假注書鄭尙愚仕事變假注書金熙華仕
정조 16년
洪義榮啓曰玉堂上下番俱空事甚未安副校理申馥牌招入直何如傳曰允
정조 16년
傳于尹弼秉曰右副承旨入侍
정조 16년
傳于尹弼秉曰右承旨許遞前望單子入之待下批牌招察任
정조 16년
承旨前望單子入之李得臣落點
정조 16년
洪義榮啓曰同副承旨鄭益祚牌招何如傳曰允
정조 16년
傳于徐龍輔曰違牌承旨許遞前望單子入之待下批牌招察任
정조 16년
承旨前望單子入之徐榮輔申獻朝落點
정조 16년
以右副承旨徐榮輔牌不進罷職傳旨傳于徐龍輔曰只推更爲牌招
정조 16년
傳于徐龍輔曰發遣吏郞諸執事淸齋與否摘奸以來
정조 16년
以韓鐸謩囚單子傳于尹弼秉曰以草記考律勘放
정조 16년
尹弼秉啓曰卽者禁府都事來言時囚罪人韓鐸謩以草記考律勘放事命下而判義禁吳載純差祭次堂例不得擧行云何以爲之敢稟傳曰令次堂擧行
정조 16년
傳于徐龍輔曰都承旨左副承旨許遞前望單子入之待下批牌招察任
정조 16년
承旨前望單子入之李祖源洪義榮落點
정조 16년
徐龍輔啓曰新除授都承旨李祖源方在罷散中左副承旨洪義榮前任楊州牧使方在解由未出中何以爲之敢稟傳曰敍用勿拘
정조 16년
以右副承旨徐榮輔再牌不進罷職傳旨傳于尹弼秉曰只推待開門牌招
정조 16년
尹弼秉以備邊司言啓曰本司武郞廳宋綸源奔走勤仕又滿十五朔依例陞敍或守令除授事捧承傳施行何如傳曰允
정조 16년
尹弼秉以義禁府言啓曰忠淸前監司朴天衡狀啓內定山縣監李顯民爲先罷黜其罪狀令攸司稟處事啓下矣李顯民時在任所依例發遣府羅將拿來何如傳曰待待命拿囚
정조 16년
大司諫金履禧執義權恢司諫柳雲羽掌令鄭景祚金星甲持平朴載淳副校理申馥正言嚴耆啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆追施孥戮之典十八字刀割措辭見上答曰不允四字刀割大司諫金履禧執義權恢司諫柳雲羽掌令鄭景祚金星甲持平朴載淳正言嚴耆啓曰請遲晩後物故罪人啓能亟施孥籍之典趾賤等凶種快施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法請遲晩罪人宇鎭捧根脚夬正王法請放逐鄕里罪人金重淳趙德涵亟令王府設鞫嚴問快施當律請柳星漢設鞫嚴問期於得情夬正邦刑請承款後物故罪人九宗亟施孥籍之典措辭見上答曰不允
정조 16년
執義權恢掌令鄭景祚金星甲持平朴載淳啓曰請爲奴罪人河翼龍亟令王府設鞫得情夬正王法請前掌令柳施以遠配之典請伊日憲府詣臺臺臣竝施刋削之典請秋曹罪人柳師文亟命王府設鞫嚴問期於得情夬正王法措辭見上答曰不允大司諫金履禧啓曰請爲奴河翼龍亟令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請秋曹罪人柳師文亟令王府設鞫嚴問夬正典刑措辭見上答曰不允
정조 16년
行司直徐有隣疏曰伏以臣之事我殿下粵自待罪春坊于今二十有餘年矣瞻依日月之末光奔走簿書之期會蠡管之見初未敢窺測於天地之大河海之深而每從機務酬接之暇經史討論之餘竊仰堯眉少舒舜慕不匱蓼莪廢讀之意錦玉靡安之情未嘗不溢於動靜之間辭令之外殿下此心實屋漏之所臨神明之所監也凡今北面於殿下之廷者不知殿下之心則非殿下之臣也一日忘殿下之心則非殿下之臣也然而殿下不忍言不敢道殿下之臣亦從而不忍言不敢道惟此不忍言不敢道非或暫忽於至嚴至敬至重至大通天地亘古今不泯不墜之義理而然也乃者凶逆闖發倫綱斁絶大東衣冠之論擧將陷於夷狄禽獸之域大小之臣不得不忍言不敢道之言日聞於殿下之聽是豈得已也哉昊天不忒其理孔昭忠有終伸之日逆無竟逭之倖如執左契無遠不驗忠良知所勉亂逆知所懼天之所以仁愛於人者有不可誣觀於某年秉忠之臣擧蒙旌贈榮及子孫則不忒之理斯尤可驗而獨彼倖逭之徒臥斃牖下自同無故此忠臣義士所以腐心痛骨如不欲生不能無疑於必然之理也星賊一出國論如沸推本溯源舊逆愈彰豈非皇天后土赫然奮怒於王章之久屈使此傳神護法之逆露其支流餘裔之凶以昭夫必無終逭之理也耶嗚呼君臣上下講明此義理者凡幾遭矣前後筵席之上賤臣掩抑而陳之殿下掩抑而答之十數年來一如一日而逮夫己酉遷園時御製誌文之入刻也臣以敦匠之臣與聞斯役又復一番洞陳而餘懷結轖四載于玆今因是會敢申前說恭惟我莊獻世子以上聖生知之質承英考遇物之誨學懋時敏敬篤日躋三朝之禮罔懈於寢膳晠德之光自著於溫文臨筵發難睿解輒屈群儒莅下莊穆暬御莫窺淵襟殿宮之中至樂瀜洩壃域之內和氣洋溢及奉舜攝之命益念周艱之投夙夜寅畏率由成憲凡厥臣庶孰無延頸願死之心而獨奈魯禧梟獍之腸敢蓄暗地鬼蜮之謀謂是時可乘謂是幾可圖先從代理之擧把作燎原之階密占間隙之地仇視保護之人自玆以後旁伺益甚手段漸巧結幽陰之奧援布左右之兇黨指無謂有而飛言罔測將虛做實而危鋒轉急蓋自戊辰己巳之間迄于戊寅己卯之際莫非醞釀之日而復講之請又爲一層關鍵使一二大臣重臣之丹心赤血竟莫遂其輔翼之功天乎天乎胡寧忍此大抵魯之挾文女搖國本無計不至無事不有而與之謀之者禧也則魯便禧也禧便魯也而禧又千罪萬惡之猶自不足粧來劇賊景彦挑出卽地急變甚至倡起西郊延候之說以爲必彰乃已之計集千古之凶窮萬代之逆亦安有如禧之凶逆哉丙申秋景賊家瀦澤時臣弟臣有防以承宣亦將溯本之論仰徹黈纊之下而至今思之心骨俱顫噫嘻陽澤麟漢三浦張帆之游復賊當日窮兇絶悖之擧是可忍也是可忍也而渠輩凶腸方且以爲自得之秋故木石之所不忍而渠則忍之狗彘之所不爲而渠則爲之謂天綱可滅謂人紀事絶而畢竟麟以凶斃復乃藁街雖不明正本罪均是自干天誅而振萬古所無之夏賊亦出陽澤之家此非天地之所追誅鬼神之所追戮乎臣伏見筵話殿下之嗚咽下敎者一則曰不忍言也一則曰恐傷先世子之心也不忍言一段臣旣反覆於前繼之以必討之天理而若夫恐傷先世子之心之敎臣雖愚迷豈不仰認而論以輕重此猶屬殿下之私情也其於千萬世至正至大之公共義理何哉噫嘻翬晩輩情節癸卯冬重臣尹塾陳疏聲討之後三司之論又發於賓筵殿下爲之掩抑敎之以不忍聞臣於伊時亦有所掩抑洞陳者矣噫彼兩賊之綢繆逆緩表裏鄭妻便同泥中之鬪戰而於是乎有受禧嗾而迭出凶書者倚魯勢而忍奏前席者以至告布之悖說和應之袖藏而極矣蓋此翬晩以下諸賊或源或委根或枝莫不條貫於魯禧而惟我先大王前後筵敎昭揭日星塗人耳目則此非特我殿下之逆臣實是我先大王曁我先世子之逆臣也豈可不亟行天討以慰我於昭陟降之靈乎嶠以南萬餘之章甫搢紳抱玆忠憤相率叫閽而所陳者卽是君臣上下所講明之大義理也嶠南如此一國可如一國之所共憤所共討者殿下可無從耶嗚呼先世子至德純行雖以臣家所覩記言之臣祖在時戚聯稍近貞聖聖母御札有時下臨而輒以貳極出天之孝今古罕比亹亹十行動盈紙面臣祖每一擎讀喜溢於色出示家人相對慶賀臣父釋褐以後累叨宮銜歸自禁直輒語臣祖曰某日書筵進講某經而有如此窮格某日召對進講某書而有如此悟契至如朞三百之曆法老師宿儒亦所難解而融會貫通沛然無礙國家萬年之基其始自今臣雖在弱齡從傍慣聽歷如昨日事丁丑國恤時臣家諸族多以執事入參顔色之慼攀擗之哀左右之人不忍仰視先大王揮涕而下敎若曰呼號之聲予不忍聞若是而將何以支乎爾等知此頻勸粥飮可也臣之諸族歸傳於臣尙今記有而莊誦曾於筵席有所提達亦於遷園執紼之詞據其實聞和淚敬書嗚呼先大王止慈至仁與天無極先世子達孝䆳學可質神祗而只緣凶徒逆黨之暗售顯逞竟致天地罔極之痛言之及此五內欲裂天乎天乎胡寧忍此噫明義錄我東之春秋也乙丙之逆卽戊己之逆也治乙丙之逆乃所以治戊己之逆也聖上微旨之寓在此書臣之所稔知而在廷之臣亦豈不知臣之所知也蓋懲討之義一而已矣亂逆之本亦一而已矣自戊辰己巳而爲戊寅己卯自戊寅己卯而爲乙未爲丙申雖其千變百怪換頭幻面而手勢也脈絡也如印一板如共一轍其所以治之也明之也同一義也此義字所以包括許大而聖上微旨之所以寓也然則在今日急先之務莫過於撰書一事而撰書之要又莫過於明誅討之本意也伏願殿下洞劈凶逆之所由來明示誅討之所以然亟允賊魯孥戮之請竝將翬晩以下諸賊夬施當律仍命構一部之書大書特書曰乙丙以來諸賊中某賊以某罪誅戮而其本則某年之逆也某逆以某罪追奪而其實則某年之凶也傳之八域垂之萬世使之瞭然知義理之源頭沐浴之大義則豈不盛哉豈不盛哉噫嘻星漢之凶情逆節昭布於廷紳疏啓臣不架陳此賊卽一戊己乙丙之豺狼種子而幺麽卑微之如星漢者作逆作賊尙敢乃爾義理之湮塞人心之陷溺胡至此極曾未幾何賊九踵發打成一片愈狡愈憯此莫非凶徒逆黨去益熾張互相糾結暋不知畏之致何殿下尙靳一允於三司之請以貽四方之惑也嗚呼孔昭者天理難誣者天理星九兩賊之出天所以命行追討而殿下若以不忍言不敢道之故終不之亟擧則是逆有終逭之律而理無可驗之時天下豈有是也痛迫憤鬱之極重爲殿下誦之惟殿下念哉念哉仍伏念臣命途險釁早失所怙兄弟二人零丁孤苦相與爲命惟偏母在不孝之罪上通于天積年刀圭更泣風樹宜死不死頑忍至今星霜易變於苫塊衣冠已同於平人簪履不遺除旨聯翩臣手奉華誥欲無處俯仰穹壤此何人斯臣以鎭日在公之蹤當三年積違之餘以情以禮豈不欲顚例趨朝瞻咫尺之耿光伸戀結之微忱而回思臣母在時每於赴闕之行曉則慮其晩起而張燭而催之暮則憂其晏歸而倚堂而望之今焉已矣萬事都冷雖欲强拂塵篋覓着朝衣復尋金門之路其於私心之萬萬不忍何哉玆敢略暴悲苦之情仰瀆慈覆之天伏乞聖明哀之憐之勿復縻以職事特許跧伏舊廬以畢餘生千萬大願云云答曰省疏具悉卿誦陳昔日所覩聞歷擧筵席未罄之蘊而仍請編書敷示大抵言之不忍說之至難形容剖析之際欲詳而不能詳則反致湮晦欲約而不能約則恐失謹嚴假使大聖人大手筆知我罪我雖欲一付之於天下萬世之公議決知於此不敢措一辭而下一字況乎予乎又況乎事予者乎卿須看一部麟經其數十大義隱而婉婉而微有非管蠡所可迎刃而解者硏窮力賾然後僅或窺其日星之炳朗此所以麟經爲聖人之手筆也噫明義錄之開局撰次豈得已也予雖不學斯義則竊取於聖人予何多誥卿其勿辭行公
정조 16년
副司直邊得讓疏曰伏以甚矣臣之冥頑也忍而不死於當日飢食寒衣自同平人者三十一年于今矣噫嘻人生會當一死與其生而得罪於忠孝未若死而自盡於君親此個義理臣雖不忠亦不至一味昧昧而秪緣庸愞之質見義不勇不能辦爲太子死不徒不死兩朝誤恩猒然冒受金貂於昔年八座於今日苟究媒寵之由益訟不犯之罪第臣區區自靖之心未敢以生人事自居除非官職之命起居之禮則閉門屛跡若窮人無所歸知臣者慼之不知臣者怪之臣情到此不亦悲乎臣之父子昔叨宮銜偏蒙睿眷生死隕結心口相矢天地崩裂性命獨存至若大義理所關顧以犬馬之忱豈不欲一吐出滿腔悲冤而未死餘生抗顔說當日事臣分之所不敢人理之所不忍抑恐聽之者以臣言謂出於崩迫之私孰諒其懲討之公伏況我聖上孝通神明鑑照魑魅御極之後先治尙魯之逆次戮啓之家若麟漢善復陽澤樂純等諸凶或身伏鈇鑕或子犯惡逆於是乎乾道可信輿憤可洩君臣上下幾十年腐心痛骨之讎次第誅鋤如臣之老而不死者莫效明張之討獲覩典憲之擧猗歟盛矣我殿下神機之默運聖武之布昭有非凡腹之所敢測者也臣今老病奄奄朝夕待盡而庶幾少須臾無死得見餘孽遺醜咸伏其辜豈料戊己乙丙之餘黨今又闖生譸張之舊習誣逼之宿惡肆然登諸章奏國人之惋憤倍激舊日之哀冤如新上自卿大夫下至韋布輿儓無不扼腕雪涕誓不與此賊俱生以臣衷情見此變床簀危喘雖迫於鬼沐浴嚴討寧後於人而妄竊以爲倫綱已斁義理久晦星漢未出之前多有幾星漢未討者今因星漢之變而隨衆討星漢則大義之不先明凶賊之不早辨臣當自訟之不暇況可爲不忍言不忍聞之語重慼我聖心乎憤懣之心草疏有日哀痛之言徹聽是懼迺者昔時僚員之子能繼父志欲明大義繼而嶠嶺外搢紳章甫署名過萬裹足近千瀝血之言叫閽之忠却令如臣尸居者蹶然而起泫然而涕鄒魯人士久沐培養之聖化不墜先正之遺風甚可敬也故說書臣權正忱直臣舊日僚官也遭罹凶禍之後與臣等握手痛哭而歸自以不死爲罪社門不見天日踰年而死臣嘗服其義而高其人今於嶺儒之疏蓋切亡僚之思臣若陰拱噤默終無一言則豈徒負恩造也亦無愧於嶺表多士乎噫一言再言聖上之所不忍聞也賤臣之所不敢道也且二疏之言獲臣之所欲言臣何言哉惟我先大王五十年涵育之澤先世子十四載代理之化東土含生孰不知堯治舜攝之重華至象而若臣者久叨宮銜得備使令薰沐仁孝之治服襲溫文之德入則每虛前席詢訪帝王治平之道退則頻降睿札反復古今賢邪之分緝熙之工維日其新而讒構之言謂天可欺臣實無狀不能逆折奸萌蚤遏凶圖艱危之際未效衛護之誠禍變之時徒抱震迫之痛此臣萬死猶輕之罪一念如碎之恨也尙何忍言哉尙何忍言哉噫魯禧之募得死黨何其多也造言誣逼表裏交煽投書詬罵頭面互換其所以階禍而釀凶者千怪百變朝蝀暮螮至於延英門前之僞刎秋曹庭中之急書而極矣惎間之計陰售於講筵憯毒之奏肆發於喉司若以前日之此輩較諸今日之星九根柢未鋤雛鼠何論況星賊凶疏中女樂云云蓋是傳法於尹在謙凶書者則在今闡明義理之要其不在於溯探本源打破窩窟乎猗我先大王聖慈如天明燭奸凶之情狀前後筵席之上絲綸之間辭敎惻怛臣隣感泣每於賤臣之登對玉音悽愴不忍承聆又當我聖上進賀之日特授臣禮貌官至蒙濫資於戲聖心非爲臣也言之至此五情摧裂嗚呼追揚先大王盛德者惟是明義理也仰慰先世子陟降者惟是明義理也俯洩三十年積憤宿冤者惟是明義理也明義理之道不過曰罪其罪而已此嶺儒與重臣李秉模疏中俱以義理之說爲殿下申復者也臣晩始得聞嶺儒入侍時筵敎又伏見重臣疏批旨我聖上忍痛含恤之懷躬行心得之學雖以臣老耄愚淺亦有所仰測者事關莫重莫嚴處隻字片言倘有不審而妄發者則雖其情或出於忠憤奈其罪自陷於觸犯臣於是以惶以懼不知爲言而竊有所仰聞於先朝者請爲殿下泣陳之臣謹伏讀我先王處分李顯重之敎有曰開國承家小人勿用夫患得患失之謂小人也趨時附利之謂小人也投間抵隙之謂小人也凶國害家之謂小人也彼諸賊之迭投凶書顯重之設計提奏卽是群小人雄唱雌和逞凶售禍之一串心肚而我先王二字小人之敎爲當時許多群凶斷案眞贓非獨爲一顯重而發也今我殿下遵先王辨別之敎擧先王誅討之典則于先王其有光矣在聖孝不亦大乎噫累十年未討之賊今因其黨星漢之作變而舊惡畢露公憤齊發信乎天理之不可誣也殿下以諸賊之已斃竝置勿論之科夫身死而勿論者蓋是尋常干科之類安有爲魯禧倀鬼役卒而生逭顯戮死貸追律者乎噫魯禧以聖國爲腸肚顯重諸賊爲手脚其綢繆於奧密之地排布於章牘之間者先大王之所已燭也先世子之所已敎也如使魯禧無此輩則渠安得爲魯禧乎此輩罪名今始按發莫非群下之罪而旣發之後若不以已施於魯禧者律之而使渠輩凶種餘孽但作反側子而止則臣之私憂過慮實無所不至此臣之所大懼而不顧後時之歎不計隨衆之嫌敢爲支辭蔓語以效必爭之義者也伏願聖明深念而夬斷之亟將諸賊罪犯明行天討顯加王章俾中外大小曉然知先王已勘斷之案聖上遵以行之義卽愚臣區區泣血之祝也嗚呼忍當此月忍爲此言仰惟聖心如隕益知臣罪爲大臣無任激切屛營之至謹昧死以聞答曰省疏具悉卿何開口重傷予心卿所誦陳者先朝引喩周易之敎予之遵守者胄筵因柳脩事顧敎予小子之訓辭而書紳銘肺罔敢墜失見卿疏不忍不略擧其槪矣外此纔又有微提於詣臺臺臣處下敎者須聞於入侍承宣也
정조 16년
忠淸監司李亨元疏曰伏以臣方當主辱臣死之日目見亂賊鴟張王章久屈天理則斁絶民彝則淪墜只自腐心而痛泣寧欲碎首而無生前後宰輔之籲三司章甫之爭鎭日叫閽而以神人所共誅之罪如逆星父子而鞫覈之擧未行載籍所未有之凶如賊九心肚而孥瀦之律未加以聖上扶植人極之心恭行天討之責何爲而尙靳允音使王綱日萎輿憤日激哉若其剖斷義理劈破源委誅已斃之亂逆折方來之奸萌已悉於重臣之章草野之言臣不敢復事架疊而我殿下若深思於不忍不言不敢不道如重臣之語則必不得不從臣僚今日之請矣伏願聖明廓揮乾剛覈其根柢竝施當律使天理復明民彝復振亂賊知懼王章得伸焉仍伏念臣以至愚極劣之品荷聖上生成之恩內而銀臺薇垣外而雄州重鎭是豈臣夢想攸致而歷揚叨躐若固當來每一循省若隕淵谷惟幸多依日月之光偏霑雨露之澤頂踵浹恩非乏犬馬之忠絲毫仰酬莫效寤寐之願矣迺者千萬意慮之外忽承藩臬委毗之命臣驚惶震惕不省所措聖朝公器無內無外孰非莫愼莫重而至於方面之責坐專一路職掌風憲列郡之黜涉生民之休戚刑獄之平也賦稅之均也專係於是任則其不輕而重亦審矣況玆湖西民業則艱邑弊則滋穀簿則莫能戢奸漕轉則漸不如前雖使鍊手宿望當之尙患其彈壓之難理務之繁豈合如臣千不近萬不似之姿容易畀之畢竟僨事之慮過福之災尙屬臣身顧不足恤其奈累聖上則哲之明負一道專畀之恩何哉蚊䖟戴山僬僥擔鼎誠爲臣身今日之謂也千思萬度實難承膺敢陳由中之懇仰瀆崇嚴之聽伏乞聖上亟賜鐫改一以重官方一以安賤千萬幸甚答曰省疏具悉卿其勿辭速往欽哉
정조 16년
壬子五月初五日卯時上御誠正閣右副承旨入侍時右副承旨尹弼秉假注書鄭尙愚記注官李宗烈金良倜以次進伏訖上命書徐有隣疏批訖上掩抑良久敎曰又當是月連以不忍聞不敢提之事不得已略有敷示者神思靡定心血欲竭矣仍命兼春秋臺諫去來知入宗烈回奏上曰日前朴瑞源疏中有次第發啓之語尙不賜批者予意有在而其後連値齋日多臺今方詣臺其意槪可知矣癸卯冬尹塾疏後予有敷敎於入侍三司者今亦何可無一言乎李顯重罪惡之今始論列者亦云晩矣而自有委折難以言語及之至於朴致遠尹在謙等事予之加一等字者蓋以交煽迭發不但止於致遠在謙故也此輩之鋤治顧何待於群下之請自有所鄭重者致遠等之前倡後應至凶極憯之狀昔日离筵非不照燭無餘而意雖叵測書以諫名故乃以不介爲敎特賜恩批仍治宮屬賓筵提敎槪及此事禧賊輩亦皆承聆又以手書昭示本意將以爲萬世法程且置凶徒交煽之罪俾開後日來諫之路者猗歟盛哉當繼述處固宜繼述當通變處固宜通變而至於其時睿敎度越千古此何等盛德事而不思所以仰體乎此輩而若在則亦何可一向容忍而旣己身故尤不欲追論矣臺啓雖發有難賜批入侍承宣須以此意提及於諸臺可也仍命退承史以次退出
정조 16년
行都承旨李祖源坐行左承旨李集斗坐直行右承旨徐龍輔坐左副承旨尹行任傳旨未下右副承旨林濟遠坐直同副承旨尹弼秉坐注書李海淸仕直一員未差假注書鄭尙愚仕事變假注書金熙華仕
정조 16년
尹弼秉啓曰大司憲趙宗鉉未肅拜執義權恢掌令鄭景祚金星甲持平朴載淳沈達漢呈辭監察茶時之意敢啓傳曰知道
정조 16년
林濟遠啓曰御營廳將官來言本廳軍兵日次私習云矣敢啓傳曰知道
정조 16년
尹弼秉啓曰右尹洪聖淵除拜後過三日不爲出肅依定式推考警責仍卽牌招何如傳曰允
정조 16년
徐龍輔啓曰玉堂上下番俱空已至多日事甚未安修撰宋民載卽爲牌招入直何如傳曰允
정조 16년
傳于徐龍輔曰傳香承旨馳詣景慕宮奉審摘奸以來
정조 16년
傳于尹弼秉曰騎馬三疋立之史官三員待命
정조 16년
以副校理申馥牌不進罷職傳旨傳于徐龍輔曰只推
정조 16년
以右副承旨徐榮輔牌不進罷職傳旨傳于李祖源曰只推更爲牌招
정조 16년
傳于徐龍輔曰光陵典祀官鄭最成宣陵典祀官李肇源溫陵典祀官金羲淳長陵典祀官洪大協竝推考
정조 16년
以右副承旨徐榮輔再牌不進罷職傳旨傳于李祖源曰許遞
정조 16년
傳于李祖源曰左副承旨洪義榮許遞與未差之代前望單子入之
정조 16년
承旨前望單子入之李集斗尹行任落點
정조 16년
李祖源啓曰新除授左承旨李集斗左副承旨尹行任牌招察任何如傳曰允
정조 16년
以慶尙監司鄭大容狀啓熊川縣監尹說罷黜事傳于李祖源曰令該曹口傳各別擇差待下批當日辭朝
정조 16년
吏曹口傳政事以金輔明爲熊川縣監
정조 16년
尹弼秉以都摠府言啓曰今日入直內三廳武兼禁軍及軍兵等當爲中日習射而景慕宮夏享大祭齋戒相値不得爲之之意敢啓傳曰知道
정조 16년
尹弼秉以義禁府言啓曰時囚罪人韓鐸謩以草記考律勘放事命下矣韓鐸謩傳旨內日前嶺南懲討之疏事體至重而門將阻搪之說極爲驚駭令該府拿問嚴勘罪取考律文則大明律邀取實封公文條有曰進呈實封公文至察院而邀截者杖一百徒三年大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣韓鐸謩杖一百收贖告身盡行追奪黃海道豐川府安山驛徒三年定配而以傳旨內辭意具罪目依例發遣府羅將押送配所何如傳曰渠何足責乎汰去足矣付之兵判加棍放送可也
정조 16년
尹弼秉以兵曹言啓因義禁府時囚罪人韓鐸謩杖一百收贖告身盡行追奪黃海道豐川府安山驛徒三年定配事草記傳曰渠何足責乎汰去足矣付之兵判加棍放送可也事命下矣罪人韓鐸謩決棍十度後放送之意敢啓傳曰知道
정조 16년
尹弼秉以刑曹言啓曰依下敎碧只島陳告居間人捉來兩班與內官締結作俑委折嚴杖究問各別査實則金致璜李時大李廷龍等所供各有來歷當初陳告人卽幼學李柱明而連臂中官之路致璜指示於時大時大紹介於廷龍廷龍轉托於縣主房所任林得秀得秀仍爲相通於次知內官云兩班之夤緣蹊逕締結內官陳告作俑圖賣宮房之習萬萬痛駭卽當到底窮覈第此締結肯綮專在於柱明與得秀而得秀則以本房事下往全羅道光州地柱明則以陳告人時在本島故日前謹依傳敎以島民所見處嚴刑勘律事雖已行會該道不可置而不問竝自臣曹發關捉來以爲嚴覈後稟處何如傳曰兩漢竝付之箕伯嚴覈狀聞可也
정조 16년
敎忠淸監司李亨元書曰王若曰歷試乎司喉司寇知卿心斷無他號爰畀以之翰之屛惟卿才綽有餘矣益懋與共理之道無負倚爲重之衷惟玆湖右一區最是海左重鎭疆連三輔之綰轂山河壯襟帶之形勢扼兩南之咽喉水陸通漕輓之路近因俗習之漸變每勞乙丙夜宸憂況値穡事之荐荒孰紓庚癸呼民隱永念五十州難治政須二千石惟良惟卿系分天潢器叶地望蔚乎有長者風度豈但七尺身軒昂儼然若古人規模自是一寸心忠慤同周甫文武之譽制水閫而長薇垣著漢吏循良之才內貳卿而外兩尹嘉乃恬靜退納本無意於名塗兼以通鍊周詳姑欲試於方岳玆授卿以忠淸道觀察使兼兵馬水軍節度使巡察使公州牧使卿其祗服新命往宣德音雖當宿麥之稍登尙呻吟不絶於蔀屋況於未瓜之數遞而鎭撫益勉於棠陰地有沿峽之互殊賦役宜均於六等政貴寬猛之相濟民俗可正於一方於戲體予丹綍之申諭往其欽哉念卿蒼髮之已疎行且召矣故玆敎示想宜知悉知製敎朴長卨
정조 16년
壬子五月初六日卯時上御重熙堂左承旨入侍時行左承旨徐龍輔記事官李海淸記注官承膺祚記事官徐有榘以次進伏訖上曰日昨雨澤適霔於企待之際似已浹洽而雨意姑未夬晴尙有霈然之意言念民事誠多幸矣龍輔曰許久望雨之餘得此霈然實爲多幸矣命讀公事書判付訖命退承史以次退出
정조 16년
行都承旨李祖源坐行左承旨李集斗坐右承旨林濟遠坐左副承旨徐榮輔坐直右副承旨尹弼秉坐直同副承旨金孝建坐注書李海淸仕直一員未差假注書鄭尙愚仕事變假注書金熙華仕
정조 16년
李集斗啓曰玉堂上下番俱空已至多日事甚未安副校理李魯述自鄕上來云卽爲牌招入直何如傳曰允
정조 16년
傳于尹弼秉曰都承旨右副承旨同副承旨入侍
정조 16년
傳于尹弼秉曰違牌及不爲仕進承旨許遞前望單子入之待下批牌招察任
정조 16년
承旨前望單子入之徐榮輔金孝建落點
정조 16년
李祖源啓曰新除授承旨金孝建方在罷職不敍中何以爲之敢稟傳曰情勢異於坐直敍用牌招
정조 16년
徐榮輔啓曰行都承旨李祖源行左承旨李集斗右副承旨林濟遠同副承旨尹弼秉因副校理李魯述疏語有所侵斥才已陳疏徑出矣原疏以國忌齋戒不得捧入何以爲之敢稟傳曰竝牌招推移入直
정조 16년
以同副承旨金孝建牌不進罷職傳旨傳于徐榮輔曰只推更爲牌招
정조 16년
以副校理李魯述牌不進罷職傳旨傳于徐榮輔曰只推
정조 16년
徐榮輔啓曰玉堂上下番俱空已至多日事甚未安副校理李魯述旣有只推之命更卽牌招入直何如傳曰允
정조 16년
兵曹口傳政事副司直李晩秀單付
정조 16년
以全羅監司鄭民始狀啓寶城郡民家失火事傳于徐榮輔曰別加顧恤方農失所可悶小殘獨戶身布還上蕩減
정조 16년
壬子五月初七日辰時上御誠正閣都承旨右副承旨同副承旨入侍時都承旨李祖源右副承旨林濟遠同副承旨尹弼秉假注書鄭尙愚記事官李重蓮林景鎭以次進伏訖上曰近以不忍聞不敢提之事章奏鎭日入徹有若忍見忍聞者然予之心懷無以底定水剌不能進御矣祖源曰臣等豈敢欲慼我聖心而諸臣懲討之疏卽一國共公之論臣等職忝喉舌不得不捧入而今承下敎下情飮泣抑塞不知所達而伏願廓然處分諸賊快正典刑焉濟遠曰臣伏聞再昨筵敎豈不知聖意有在而方今義理湮晦之時睿德宣揚之道莫先於亟正群凶窮天亘地之罪惡矣上曰再昨筵席略有敷示者而目今懲討其在天理人情予豈待群下之請乎有難以言語盡之矣膈氣不平無以酬接卿等退出可也承史以次退出
정조 16년
行都承旨李祖源坐行左承旨李集斗坐直右承旨林濟遠坐左副承旨徐榮輔坐右副承旨尹弼秉坐同副承旨金孝建坐直注書李海淸仕直一員未差假注書鄭尙愚仕事變假注書金熙華仕
정조 16년
藥房提調鄭昌順副提調李祖源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
林濟遠啓曰大司憲趙宗鉉未肅拜執義權恢掌令鄭景祚金星甲持平朴載淳沈達漢呈辭監察茶時之意敢啓傳曰知道
정조 16년
李集斗啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 16년
李集斗啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 16년
傳于李集斗曰左承旨入侍
정조 16년
李集斗啓曰玉堂上下番俱空已至多日事甚未安副校理申馥旣有只推之命牌招入直何如傳曰允
정조 16년
壬子五月初八日卯時上御重熙堂左承旨入侍時行左承旨李集斗記事官李海淸李重蓮林景鎭以次進伏訖上曰顯隆園獻官入侍可也賤臣承命出與獻官趙心泰偕入進伏上曰園上奉審果無頉乎心泰曰無頉矣上曰局內植木何如心泰曰樹木擧皆茁茂今幾成林矣上曰農形何如心泰曰近日雨後田穀善爲茁長畓穀方張移秧而水無不足之慮云矣命退諸臣以次退出
정조 16년
行都承旨李祖源齋宿行左承旨李集斗齋直右承旨未差左副承旨徐榮輔齋宿右副承旨尹弼秉齋宿同副承旨金孝建齋直注書李海淸齋直一員未差假注書鄭尙愚齋宿事變假注書金熙華仕
정조 16년
李集斗啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之乎敢稟傳曰當詣冽泉門外行禮今日齋宿處所從便爲之承史以下各於本司淸齋事分付
정조 16년
金孝建啓曰右承旨林濟遠今日不爲仕進卽爲牌招何如傳曰許遞前望單子入之待下批牌招察任
정조 16년
李集斗啓曰玉堂上下番俱空已至多曰事甚未安修撰李義駿自鄕上來云卽爲牌招入直何如傳曰允
정조 16년
傳于徐龍輔曰左副承旨入待
정조 16년
藥房口傳啓曰卽伏承明日有北苑望拜之命繼伏聞筵退承宣之言方有膈候欠寧之節是月重回齋日將近下情焦悶尤不可勝言膈候加減諸節臣等率諸御醫卽爲診察議定當進湯劑明日望拜之命特爲停止以盡將攝之方千萬伏望惶恐敢啓答曰酬應苦矣退去
정조 16년
行左承旨李集斗左副承旨徐榮輔右副承旨尹弼秉同副承旨金孝建啓曰臣俄於前席伏承膈候欠寧之敎而繼有明日行禮之命區區下情不勝焦灼略陳微悃仰請還寢未蒙允可退歸院中轉益罔措相率諸僚敢此仰陳焉噫此月復臨聖慕彌新近日酬接尤妨節宣臣等每登筵席相顧憂悶伏況齋日將屆愆度益添此時之移次淸齋侵曉勞動實係萬萬煎迫展拜權停恐無缺於誠禮聖躬將攝益宜勉於保嗇伏乞聖明亟收成命上無貽殿宮惟疾之憂下以副臣民顒祝之情是臣等區區之望也惶恐敢啓答曰知道近或有難强之時此非畏風寒之症一時行禮豈至不可强乎
정조 16년
以修撰李義駿牌不進罷職傳旨傳于李集斗曰只推
정조 16년
李集斗啓曰玉堂上下番俱空已至多日事甚未安修撰李義駿旣有只推之命更卽牌招入直何如傳曰允
정조 16년
李集斗啓曰明日皇壇望拜禮時九卿當爲進參右參贊宋載經病不進卽爲牌招淸齋之地何如傳曰允
정조 16년
李集斗啓曰明日皇壇望拜禮時兩司長官當爲進參大司憲趙宗鉉大司諫金履禧竝卽牌招以爲淸齋之地何如傳曰允
정조 16년
李集斗啓曰明日皇壇望拜禮時兩司侍臣當爲備員疏批未下外呈告人員竝卽牌招以爲淸齋之地何如傳曰允
정조 16년
以大司諫金履禧司諫柳雲羽正言韓致應嚴耆執義權恢掌令鄭景祚金星甲持平朴載淳沈達漢牌不進罷職傳旨傳于徐榮輔曰只推
정조 16년
李集斗啓曰明日皇壇望拜禮時侍臣當爲備員而司諫柳雲羽正言韓致應嚴耆執義權恢掌令鄭景祚金星甲持平朴載淳沈達漢旣有只推之命更卽牌招何如傳曰允
정조 16년
傳于徐榮輔曰在外及未肅拜三司許遞前望單子入之待下批牌招淸齋
정조 16년
玉堂前望單子入之修撰金翰東校理李魯述落點
정조 16년
兩司前望單子入之正言南公轍持平金羲淳落點
정조 16년
李集斗啓曰新除授修撰金翰東校理李魯述方在罷散中何以爲之敢稟傳曰敍用
정조 16년
傳于金孝建曰齋日不遠豈可爲閑漫酬應而本邑事自有所重亦豈可不爲乎大抵邑底民戶之勸募出於富實之意而京居儒生之往居雖知其無益於本邑亦姑任之矣昨春今春連見繡啓言其弊者一曰儒戶二曰儒戶而凡爲儒生等羞愧恥陋之事不一其端姑不索言於傳敎中而名以章甫累登繡啓已不可以士習責之尤所無狀者東西南北所居之里皆不雍睦入其里者不問已知其里之有某人云此習若不大加懲戢其可曰國有法乎春初以後付之該府使使之次次摘發其尤無狀者小則分等自斷大則先以大典鄕戰律勘斷之意有所筵敎而尙無一人懲勵云蓋此倅之只知其身以至其身之一毛一髮而惜之非不知之焉敢用此習於國事乎該倅之市譽雖如此朝家亦豈忍正視而乃反效彼之爲乎以是之故月試之製姑爲停撤者已半年矣近更思之若因儒戶事竝與勸武肄射之擧而忽之則是豈爲所重之本意乎園底及邑內武士朔射自二月朔未試之類今十二日試取各修別單依前上送于狀營儒生則各項犯科不能一齊刮目自新之前決無試取之道矣乍往乍來之類亦皆決無許赴來頭科場之理矣爲先令畿伯嚴飭地方官以此傳敎曉諭儒戶仍令該府使亦圖自效之方如是嚴飭而任其該倅所爲則道伯亦焉逭重勘乎近聞本邑雨澤頗不浹洽云雖未知昨今所得果如何而方農艱食當所軫念先自園底邑底班戶民戶別給農糧事一體分付火巢追後定界內民田畓給價不均處添價分給事依日前畿伯入侍時筵奏中營校摘奸列錄者卽爲加給後條列狀聞事分付畿營
정조 16년
以京畿監司徐鼎修狀啓各邑雨澤馳啓事傳于金孝建曰今番雨澤喜出望外而漢南數郡之浹洽不可比諸廣州果川等邑猶多望雨之處云昨今所得更如何而一邑之中亦有多少之別乎竝令邑宰躬審田野或廉探形止使卽報來後後錄條列狀聞事分付畿營
정조 16년
以忠淸監司朴天衡狀啓永同縣民家失火事傳于金孝建曰方農失所可矜各別顧助斯速奠接小殘獨戶還上身布勿懲事回諭
정조 16년
以慶尙監司鄭大容狀啓密陽府民家失火事傳于金孝建曰言念民事極爲關心近二百戶方農失所不可無拔例賙給之擧嚴飭該倅應式外別給穀邑還上身役則小殘獨戶蕩減大中戶停退事分付奠接後形止使卽報來後草記事招致備郞分付
정조 16년
以慶尙監司鄭大容狀啓興海郡民家失火事傳于金孝建曰方農失所可矜各別顧助斯速奠接小殘獨戶還上身布勿懲事回諭
정조 16년
左議政蔡濟恭箚曰伏以卽因小報知有明日望拜禮親行之命矣風泉之感繼述之孝凡厥臣僚寧不感歎第念適當此月聖慕如新而近因不忍提不忍見之章奏日積公車强氣酬應膈候欠寧臣每憑近侍傳說區區下情不勝憂慮此時移次之齋詣壇之禮得無有添損之節乎聖人制禮貴在量力伏乞聖上亟寢成命以盡保嗇之方以副臣民之望千萬顒祝臣病在床褥無以運動旣不得淸齋出宿只以愛君之誠妄有箚陳論其罪負合被大何亦願亟降威命以警具僚焉取進止答曰省箚具悉卿懇病不至難强雨不至大澍則豈可欲爲旋止不顧占便之嫌乎所愼奉欲承佐不妨臥閤卿須安心勿辭愼攝仍傳曰此批答遣史官傳諭于左議政
정조 16년
領敦寧洪樂性箚曰伏以卽伏聞聖候有愆和之節而乃有明日北苑望拜之命伏不勝焦慮悶迫之至伏念此月復臨齋日將近聖慕彌新多妨節宣此時靜攝尤宜愼重則況今炎熱方熾風氣不佳移次淸齋勞動行禮易致添損恐非大聖人愼疾之道臣職忝保護固當趨詣求對仰承症候議進湯劑仍陳憂煎之忱以請收還之命而素患膈症一旬添劇寢食俱廢委頓床笫欲起還仆末由蠢動伏枕惶悶不任區區微悃玆敢短箚仰籲伏乞聖明卽令藥院入診議藥亟寢成命以盡保嗇之方千萬幸甚取進止答曰省箚具悉卿懇左相批已言之卿其安心調理仍傳曰此批答遣史官傳諭
정조 16년
壬子五月初九日辰時上御重熙堂左承旨入侍時左承旨李集斗假注書鄭尙愚記事官李重蓮林景鎭以次進伏訖上命讀公事書判付訖上曰此月又當齋日不遠心思靡定而近以不忍聞不忍見之章奏膈氣上升精神不能收拾矣集斗曰伏承下敎不勝飮泣抑塞而又承膈候欠寧之敎下情焦迫不知所達矣仍命書皇壇望拜禮啓辭批答訖集斗曰方今玉候欠安此時移次淸齋侵早勞動恐有妨於保嗇之方伏願亟寢成命焉上曰所重在焉有難權停矣命退承史以次退出
정조 16년
都承旨未差行左承旨李集斗坐右承旨李晩秀坐直左副承旨未差右副承旨徐榮輔坐同副承旨金孝建坐直注書李海淸仕直一員未差假注書鄭尙愚仕事變假注書金熙華仕
정조 16년
上詣皇壇望拜禮罷後還內後內閣政院玉堂藥房口傳問安答曰知道
정조 16년
傳于李集斗曰左承旨入侍藥房入診同爲入侍
정조 16년
傳于徐榮輔曰右副承旨入侍
정조 16년
承旨前望單子入之李晩秀尹行元落點
정조 16년
李晩秀啓曰卽者修撰金翰東謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 16년
金孝建啓曰修撰金翰東牌不進罷職傳旨今方捧入而校理尹光普疏批末下李魯述在外玉堂上下番俱空事甚未安未差之代政官牌招開政差出待下批仍卽牌招入直何如傳曰竝許遞前望單子入之待下批牌招察任近來玉堂請牌酬應苦矣今番則無敢違牌事各別嚴飭
정조 16년
玉堂前望單子入之應敎李太亨副應敎李殷模校理申馥李明淵副校理李貞運金羲淳修撰南公轍李儒慶副修撰朴宗來金熙稷落點
정조 16년
金孝建啓曰新除授校理申馥李明淵副校理李貞運方在罷散中何以爲之敢稟傳曰敍用
정조 16년
傳于徐榮輔曰當該承旨遞差
정조 16년
李晩秀啓曰臣與左副承旨尹行元伴直矣纔已遞差出去伴直無人同副承旨金孝建卽爲牌招何如傳曰允
정조 16년
李集斗以弘文館言啓曰新除授校理李魯述時在京畿驪州地經筵入番事緊請斯速乘馹上來事下諭答曰依啓
정조 16년
李集斗以奉常寺提調意啓曰東籍親耕田所種大麥小麥兩麥今五月望間當爲成熟之意敢啓傳曰攝刈
정조 16년
李晩秀以賑恤廳言啓曰西部倉洞契任掌林億萬今月初九日本洞路傍得一二朔遺棄男兒同里居私婢福梅欲爲收養貧不自食告于本部自該部同日牒呈故依節目給料使之乳養之意敢啓傳曰知道
정조 16년
壬子五月初十日卯時上御誠正閣左承旨入侍藥房入診同爲入侍時行左承旨李集斗記事官李海淸李重蓮林景鎭提調鄭昌順副提調李祖源檢校直提學徐有防一直提學金憙檢校直閣李晩秀徐榮輔直閣南公轍待敎徐有榘醫官金光國李敬培李敏德李惟鑑以次進伏訖昌順等曰早朝勞動膈候若何上曰比昨稍勝矣昌順曰是月載屆齋日將近此時聖慕益復如新大臣之箚亦已言之而近以不敢道不忍聞之事公車日積强氣酬應以致膈候之欠寧區區下情不勝焦迫之至侵早動駕不瑕有添損之節醫官今方待令卽令入診議定湯劑是臣等區區之望也上曰唯敬培進前診候訖仰奏曰左右脈候俱爲調順而稍似氣滯進御藥飮好矣惟鑑進前診候訖仰奏曰脈候平順而微有痰滯矣上曰思慮多端膈氣鬱結以順氣之劑議定爲好爾等出與他醫官詳細議定可也敬培等退出上曰湯劑如已議定卽爲持入可也賤臣承命出持入上命書榻敎曰進御加味香橘茶一貼煎入上曰都承旨許遞前望單子入之出榻敎命退諸臣以次退出
정조 16년
壬子五月初十日卯時上詣皇壇望拜禮入侍時行都承旨李祖源行左承旨李集斗左副承旨徐榮輔右副承旨尹弼秉同副承旨金孝建記事官李海淸假注書鄭尙愚記事官李重蓮林景鎭檢校直提學徐有防一直提學金憙待敎徐有榘以次侍立上具翼善冠黑衮龍袍乘輿出集成門提調鄭昌順進前奏曰夜間聖體若何膈候諸節亦何如上曰比昨少勝矣進詣朝宗門外降輿詣版位行四拜禮訖仍詣奉室奉審次詣壇上奉審訖出朝宗門外乘輿昌順曰玉候欠安之時侵早勞動議定當進湯劑煎入何如上曰還內後當召接藥房矣敎集斗曰參班儒武爲幾人乎集斗曰儒生一百十九人武臣則三十餘人云矣上命書傳敎曰寶劍望筒昨已點下而望筒初不照察出宮時不爲待令乃反煩稟事極駭然該房承旨罷職進詣由集成門還內諸臣以次退出
정조 16년
都承旨未差行左承旨李集斗坐右承旨李晩秀坐左副承旨未差右副承旨徐榮輔坐直同副承旨金孝建坐直注書李海淸仕直一員未差假注書鄭尙愚仕事變假注書金熙華仕
정조 16년
金孝建啓曰大司憲執義掌令一員持平一員未差掌令金星甲持平朴載淳呈辭監察茶時之意敢啓傳曰知道
정조 16년
李晩秀啓曰明日常參經筵取稟傳曰停
정조 16년
李集斗啓曰明日孝昌墓忌辰祭正日相値視事頉稟之意敢啓傳曰知道
정조 16년
李晩秀啓曰御營廳將官來言今日本廳軍兵日次私云矣敢啓傳曰知道
정조 16년
李集斗啓曰卽伏見義州府尹趙鎭宅狀啓紙面多有沾濕之㾗奏御事體何等審愼而不善封裹致有此欠敬之擧原狀啓係是邊情不得不捧入而該府尹推考警責何如傳曰允
정조 16년
金孝建啓曰昨日玉堂點下中應敎李太亨方在罷散而吏曹前望以司果懸註故罷散啓辭不爲擧論以至循例出牌違牌蒙勘本院之初未致察不勝惶恐而該曹之前望修正如是錯誤極涉未安當該吏曹堂上推考李太亨違牌自在勿施而原職名旣是罷散中蒙點何以爲之敢稟傳曰允敍用
정조 16년
以校理李明淵副校理金羲淳修撰南公轍副修撰朴宗來牌不進罷職傳旨
정조 16년
傳于李集斗曰申飭之下焉敢若此致煩酬應乎衆所共知情勢者許遞其餘施以不敍之典
정조 16년
傳于金孝建曰當該承旨推考
정조 16년
以慶尙監司鄭大容狀啓咸陽等邑寺奴身貢錢布間從民願收捧事
정조 16년
傳于金孝建曰依狀請施行事令廟堂分付奴婢事待諸道齊到當自廟堂回啓矣比摠則不待回下爲先依新修啓摠數收貢事分付諸道及戶曹內需司各衙門惟北道狀啓尙不來到云果然乎問于該道草記
정조 16년
金孝建以吏曹言啓曰懿陵參奉李㙖呈狀內矣身病勢轉益添苦斯速入啓遞改云身病旣如是則不可强令察任今姑改差何如傳曰公格至嚴則以一銓官意見爲此無於例之擧者有關後弊朝筵始問而知其爲白徒參奉欲爲處分矣草記際到當該銓官罷職出肅爲祀典呈狀知廉隅嶺人之不負讀書之俗誠可嘉依願改差可也
정조 16년
以司謁口傳下敎曰凡今諸臣必知予近日貌樣疾病則猶屬餘事見嶺儒疏批之後若以不忍聞不敢道之事復有章疏之擧是豈道理之所敢出乎設令當此可言之意眞有一陳之心者在京何去而觀望却顧見嶺疏假借之擧然後不顧苦心不念至慟看作茶飯說話互相紛然者尤豈可成說乎近日三司章疏及所謂方外儒生之疏萬萬未安此所以隨呈還給者也今番卿一疏章之酬應卽萬萬不獲已之擧也大抵柳星漢無知妄作之擧必因年來過加忌諱後生少年無以知本事之所重故以生道示人之意忍而酬應矣若於嶺疏後擧必曉然知予意所存一味如此則反有屑越而瀆褻者着帽者有李得臣例儒士則又有先朝員盧方趾處分以人情天理言之自上所以處之者豈不若群下而然哉此非付門將阻搪之事諸臣皆有族黨焉有知舊焉自當轉相告諭設有必欲爲之者涕泣而止之期於初無來呈者雖以政院言之以此事陳章者豈可開見乎此非形跡絲綸之事也又非分付各司之事也令諸臣知悉前玉堂金翰東之昨日徑出聞由於嶺儒之尙不下去云嶺儒再疏後又有何加於此之言乎員盧方趾之敎已悉於批旨而今此下敎之申申寔出於待士之意前玉堂金翰東雖在罷散中使之冠帶常仕與疏頭李㙖招致政院以此下敎詳細傳之嶺儒嶺儒聞此必當當日捲歸本鄕令賑廳給回糧參奉李㙖之辭官其意可尙一番副其意遞給從後收用亦無不可此意亦令言于銓官卽爲草記遞給近來除職不出石竇之外外方人才何以知之而適因封章上來見之升堂諸儒中金熙澤李敬儒擧止容貌決非草之人物分付銓曹次次收用此則異於李㙖之除職渠輩焉敢辭官若辭官則此大關紀綱嶺儒自嶺儒國綱自國綱當有別般嚴處亦令知之
정조 16년
李集斗以賑恤廳言依下敎嶺南疏儒下去時糧資使之受去則儒學李㙖等以爲飭敎之下不勝惶蹙而群情抑鬱亦不敢遽然退歸歸計旣未自定則回糧有難祗受云姑不得擧行之意敢啓傳曰不必如是聞其還鄕然後予心當少舒以此意嚴飭回糧如不受先爲優給留糧而若此則必當下去下去後給糧形止更爲草記可也
정조 16년
義禁府啓目定山前縣監李顯民原情云云問目內辭緣泛稱遲晩刑推得情何如判付啓五千口二千石之說非不知太欠別白而都計各計與公穀私穀難以領略乙仍于道狀不得已循例啓下是如乎觀此其矣爰辭雖以分疏亦頗其然設令該倅有所犯手於飢民口吻中物各以道伯坐在一舍之頃不言於就哺之時追勘於畢賑之後者豈不節節錯乎民隱之大關係不可只令行査當該前道臣待其交龜拿問査奏爲旀私賑七邑之中邑邑善賑獨定山不善賑是隱喩此一款竝以渠問目取招爲旀此囚段姑放以待情末爲良如敎又啓目旌義前縣監李甲龍原情云云問目內辭緣泛稱遲晩刑推得情何如判付啓功議區別以草記考律勘放爲良如敎
정조 16년
壬子五月十一日辰時上御重熙堂同副承旨入侍時同副承旨金孝建假注書鄭尙愚記事官徐有榘林景鎭以次進伏訖上曰提調入侍賤臣承命出與提調鄭昌順偕入進伏昌順曰夜間聖體若何上曰一樣矣昌順曰膈氣往來之候何如上曰比再昨少勝而有時升降矣昌順曰湯劑待令矣上曰午間入之可也昌順曰伏承少勝之敎下情不勝欣幸而膈候尙未快復湯劑則限三貼連爲煎入何如上曰唯命書榻敎曰進御加味香橘茶一貼煎入命退諸臣以次退出
정조 16년
行都承旨趙尙鎭坐行左承旨黃昇源坐直右承旨李晩秀坐左副承旨申獻朝坐直右副承旨徐榮輔坐同副承旨金孝建坐注書李海淸仕直一員未差假注書鄭尙愚仕事變假注書金熙華仕
정조 16년
徐榮輔啓曰大司憲執義掌令一員持平一員未差掌令金星甲持平朴載淳呈辭監察茶時之意敢啓傳曰知道
정조 16년
李晩秀啓曰自明日至二十一日視事頉稟之意敢啓傳曰知道
정조 16년
傳于金孝建曰諸承旨持公事入侍
정조 16년
以兵曹入直守門將望單子傳于徐榮輔曰限過齋輪回循次入直集賢門把摠弘化門銅龍門哨官等皆是領軍哨官及把摠五人過齋前亦令除單循次入直事分付番將及局別將亦不過循次之番依此爲之事分付
정조 16년
以司鑰金益重手本別監金景涵渠之同生被捉捕廳爲先除下事傳于金孝建曰近來掖屬貌樣無非化外之物而作罪多端甚至於竊發之擧則捕將不卽直爲囚禁者萬萬駭然當該捕將爲先從重推考犯者出給該廳比閑雜人加等照律贓物盡推後絶島爲奴大抵竊發之習不能痛禁專由於捕將之不能盡心左將則尙除手段所絶該者曾經將臣者不欲致意也國綱之外大係都下民隱則何必每勤飭敎此後考勤慢提飭之事另加留意擧行事招致備郞傳于大臣
정조 16년
傳于金孝建曰忠淸監司留待
정조 16년
傳于徐榮輔曰忠淸監司入侍
정조 16년
備忘記忠淸監司李亨元下直長弓一張長箭一部賜給
정조 16년
傳于金孝建曰翰林中被罪人蕩滌敍用令該曹今日政還付待下批牌招入直
정조 16년
兵曹口傳政事以許任爲南兵使
정조 16년
金孝建啓曰新除授南兵使許任時在會寧府任所而有除朝辭赴任之命矣密符則前兵使李仁秀所佩密符傳授諭書安寶使院吏賞傳何如傳曰允
정조 16년
傳于金孝建曰會寧府使之代以在京無故人令該曹口傳各別擇差待下批仍令當日辭朝
정조 16년
吏曹口傳政事以申大顯爲會寧府使
정조 16년
備忘記京畿水使許𣷯會寧府使申大顯下直各各長弓一張長箭一部片箭一部筒兒一箇賜給
정조 16년
金孝建啓曰今日政新除授承旨竝待下批牌招何如傳曰允
정조 16년
金孝建啓曰都承旨左副承旨未差左承旨李集斗不爲仕進右承旨李晩秀右副承旨徐榮輔纔已入侍矣臣吏兵批兼進之意敢啓傳曰知道
정조 16년
有政吏批判書金履素在外參判李在學進參議未差右副承旨徐榮輔進啓曰判書金履素在外參判李在學進參議未差小臣獨政未安何以爲之敢稟傳曰仍爲之以黃昇源尹行任爲承旨鄭存中爲大司憲姜忱爲執義李身晦爲司諫權儐爲掌令崔重圭爲持平姜世綸李肇源爲正言李祉永爲校理尹光普爲修撰徐榮輔爲刑曹參判林濟遠爲參議權以網爲兵曹參知李敬儒爲懿陵參奉直閣南公轍藝文待敎徐有聞竝單付
정조 16년
徐榮輔以兵曹言啓曰內禁衛將兪碩柱身病猝劇時月之內無望供職景福宮衛將金聖麟亦以病劇呈狀乞遞改差何如傳曰允